Procurorii Parchetului European fac percheziţii în România, într-o anchetă privind achiziţionarea frauduloasă de remorchere, care ar fi prejudiciat bugetul Uniunii Europene cu aproximativ 7 milioane de euro.
Sunt vizaţi funcţionari din Administraţia Fluvială a Dunării de Jos Galaţi şi Autoritatea Navală Română.
Are detalii corespondenta RRA, Maria Măndiţă: Potrivit sursei citate, din cele 12 percheziţii din această dimineaţă, trei au vizat instituţii publice, una în judeţul Galaţi şi două în judeţul Constanţa. Alte şapte percheziţii au fost efectuate la casele funcţionarilor publici care lucrează pentru aceste instituţii, iar două au avut loc la societăţi private. În 2019, angajaţi ai Administraţiei Fluviale a Dunării de Jos Galaţi au obţinut finanţare prin Programul Operaţional Infrastructură Mare pentru achiziţionarea a două remorchere multifuncţionale, dar, potrivit anchetei, aceştia au prezentat documente inexacte. Astfel, deşi ambarcaţiunile erau destinate exclusiv navigaţiei fluviale, suspecţii ar fi cerut, prin caietul de sarcini, caracteristici tehnice şi de construcţie specifice navelor maritime, ceea ce a dus la favorizarea unui singur solicitant. În urma finalizării contractului cu societatea furnizoare, cele două remorchere au fost livrate în iulie 2021, adaptate exclusiv pentru Dunărea maritimă, unde adâncimea apei permite navigarea cu un pescaj mai mare, dar total inutilizabile pentru navigaţia fluvială. Percheziţiile la domiciliu au mobilizat zeci de cadre din structura de sprijin a Parchetului European în România, organism responsabil de investigarea, urmărirea penală şi trimiterea în judecată a infracţiunilor împotriva intereselor financiare ale Uniunii Europene, dar şi de la Brigada de Combatere a Criminalităţii Organizate Galaţi, Serviciul Anticorupţie Constanţa, poliţişti şi jandarmi din Galaţi.
(RADOR/FOTO – imagine ilustrativă)